§ESIF reglamentas 2017 m. iš dalies pakeistas 2017 m. gruodžio 13 d. Europos Parlamento ir Tarybos reglamentu (ES) 2017/2396, kuriuo iš dalies keičiamos reglamentų (ES) Nr. 1316/2013 ir (ES) 2015/1017 nuostatos dėl Europos strateginių investicijų fondo veiklos laikotarpio pratęsimo ir to fondo bei Europos investavimo konsultacijų centro techninių patobulinimų (toliau – ESIF 2.0 reglamentas). ESIF 2.0 reglamentu, inter alia, padidinta ES garantija ir pakoreguota tikslinė atidėjinių norma. 2018 m. kovo 9 d. pasirašytas ESIF susitarimo trečiasis pakeitimas ir taisymas, suderintas su ESIF 2.0 reglamentu;

ES garantija yra atnaujinamojo pobūdžio iki 2022 m. pabaigos – tai reiškia, kad ES garantija gali būti teikiama naujoms operacijoms po to, kai apmokamos esamos operacijos, su sąlyga, kad ES garantija niekada neviršytų 26 mlrd. EUR sumos ir bendra grynųjų mokėjimų iš Sąjungos bendrojo biudžeto pagal ES garantiją suma neviršytų 26 mlrd. EUR.

ES garantija suteikiama EIB pasirašytoms finansavimo ir investavimo operacijoms, vykdomoms pagal infrastruktūros ir inovacijų liniją, ir EIF pasirašytoms finansavimo ir investavimo operacijoms, vykdomoms pagal MVĮ liniją. Iš pradžių infrastruktūros ir inovacijų linijai buvo skirta ne daugiau kaip 13,5 mlrd. EUR, o MVĮ linijai – ne daugiau kaip 2,5 mlrd. EUR. Atsižvelgdama į didelį susidomėjimą MVĮ linija, ESIF valdančioji taryba 2016 m. liepos mėn. nusprendė ją sustiprinti ir į ją perkelti 500 mln. EUR iš infrastruktūros ir inovacijų linijos. ESIF 2.0 reglamentu dar labiau padidinta MVĮ linijai skirta dalis ir nustatyta 6,5 mlrd. EUR riba, kurią ESIF valdančioji taryba galėtų padidinti iki daugiausia 9 mlrd. EUR (1 lentelė).

Reaguodama į COVID-19 pandemiją ESIF valdančioji taryba 2020 m. balandžio mėn. patvirtino 250 mln. EUR perkėlimą MVĮ linijai iš infrastruktūros ir inovacijų linijos nacionalinių skatinamojo finansavimo bankų nuosavo kapitalo portfelio, kad būtų padidintas priemonių, skirtų paramai COVID-19 poveikį patyrusioms MVĮ, pajėgumas.

1 lentelė. ES garantijos paskirstymas ir jo pokyčiai laikui bėgant

(mlrd. EUR) Metai Infrastruktūros ir inovacijų linija MVĮ linija Bendra ES garantijos suma EIB nuosavi ištekliai Iš viso ESIF ESIF 1.0 2015 13,5 2,5 16,0 5,0 21,0 Pakeistas ESIF 1.0 2016 13,0 3,0 16,0 5,0 21,0 ESIF 2.0 2018 19,5 6,5 26,0 7,5 33,5 Pakeistas ESIF 2.0 2020 19,25 6,75 26,0 7,5 33,5

Šaltinis: Komisijos tarnybos.

ESIF atsakas į COVID-19 krizę

2020 m. pradžioje prasidėjus COVID-19 pandemijai ESIF buvo viena iš Europos suderinto atsako, kuriuo siekiama sušvelninti COVID-19 krizės socialinį ir ekonominį poveikį, priemonių. Naudodamas iš ESIF gautus išteklius EIF suteikė finansų tarpininkams 2,2 mlrd. EUR vertės garantijų – taip suteikta galimybė gauti 8 mlrd. EUR finansavimo lėšų įmonėms, įskaitant labai mažas įmonės, socialines įmones ir MVĮ, taip pat kultūros ir kūrybos sektoriams.

Be to, siekiant, kad galutiniai gavėjai paramą gautų per trumpiausią laiką, ESIF valdančioji taryba 2020 m. balandžio mėn. nusprendė supaprastinti konkrečių operacijų, įtrauktų į COVID‐19 finansavimo paketus pagal infrastruktūros ir inovacijų liniją, tvirtinimo procesą.

Pavyzdžiui, EIB valdyba 2020 m. gegužės mėn. patvirtino ESIF sandorį dėl paramos Vokietijos bendrovei „BioNTech SE“, skiriant jai finansavimą skolintomis 100 mln. EUR lėšomis COVID-19 vakcinai kurti ir gaminti. Tai suteikė šiai bendrovei galimybę padidinti savo gamybos pajėgumus, kad būtų galima kuo greičiau visame pasaulyje tiekti vakciną kovos su pandemija tikslais.

3. ES garantijos naudojimas

Šiame skirsnyje apžvelgiamas ES garantijos naudojimas įvairiai ESIF remiamai veiklai. ES garantija apima įvairius produktus pagal dvi linijas: infrastruktūros ir inovacijų liniją ir MVĮ liniją.